Mazda MX-3

Το Mazda MX-3 ήταν ένα 3-πορτο 4-θέσιο σπορ αυτοκίνητο, που παρήχθη από την ιαπωνική αυτοκινητοβιομηχανία Mazda, από τον Σεπτέμβριο του 1991 έως το 1998. Παρουσιάστηκε στο Διεθνές Σαλόνι Αυτοκινήτου της Γενεύης τον Μάρτιο του 1991 και βασίστηκε στην πλατφόρμα «EC», η οποία χρησιμοποιήθηκε τότε και για το μικρομεσαίο οικογενειακό μοντέλο Mazda 323 της κατηγορίας C.

 Ονομασίες 

Το μοντέλο κυκλοφόρησε ως Mazda MX-3 στην Ευρώπη, ως Mazda MX-3 Precidia στην Βόρεια Αμερική και ως Eunos 30X στην Αυστραλία. Στην Ιαπωνία διατέθηκε υπό διαφορετικά ονόματα, και συγκεκριμένα ως Mazda AZ-3, ως Autozam AZ-3 και ως Eunos Presso

 Κινητήρες 

Το MX-3 έχει μείνει στην ιστορία ως το μοντέλο με τον μικρότερου κυβισμού κινητήρα V6 που έχει υπάρξει ποτέ σε αυτοκίνητο μαζικής παραγωγής, καθώς η κορυφαία έκδοσή του έφερε έναν κινητήρα 1.845 cm³ και V6. Μάλιστα το συγκεκριμένο μηχανικό σύνολο θεωρήθηκε ως ιδιαίτερα εντυπωσιακό για την τότε εποχή και είναι αξιοσημείωτο ότι η κόκκινη ζώνη στο στροφόμετρο άρχιζε στις 7.000 στροφές το λεπτό, ενώ ο ηλεκτρονικός κόφτης στην παροχή καυσίμου είχε ρυθμιστεί να επεμβαίνει στις 7.800 στροφές το λεπτό.

Επίσης, το MX-3 θεωρείται ακόμα και σήμερα δημοφιλές, λόγω της πληθώρας των βελτιώσεων που επιδέχονται οι κινητήρες του, καθώς και της ευκολίας στην τοποθέτηση άλλων κινητήρων της Mazda.

Αναλυτικά, τα μηχανικά του σύνολα ήταν τα εξής:

 1.5 λίτρων (1.498 cm³) I4 B5D, ισχύος 120 hp (88 kW) στις 6.500 στροφές το λεπτό (διατέθηκε μόνο στην ιαπωνικής κυκλοφορίας εκδοχή Autozam AZ-3).
 1.6 λίτρων (1.597 cm³) I4, με ισχύ 88 hp (66 kW) 16-βάλβιδος B6-ME (1992 - 1994) και με ισχύ 106 hp (79 kW) 16-βάλβιδος B6-D (1994 - 1998).
 1.8 λίτρων (1.845 cm³) V6 K8-DE, ισχύος 133 hp (98 kW) στις 7.000 στροφές το λεπτό.

Όλα ήταν βενζινοκινητήρες και στα περισσότερα κράτη της Ευρώπης συνδυάστηκαν αποκλειστικά με 5-τάχυτο μηχανικό κιβώτιο. Σε κάποιες αγορές, όπως στις Ηνωμένες Πολιτείες και στην Ιαπωνία, προσφέρθηκαν και με 4-τάχυτο αυτόματο κιβώτιο.

 Ανανέωση του 1994 

Για την σεζόν (model year, έτος μοντέλου) του 1994, το MX-3 υπέστη μια έντονη αισθητική ανανέωση στο σαλόνι, με νέα μπροστινά καθίσματα, επανασχεδιασμό στον πίνακα οργάνων και στο ταμπλό, που απέκτησε πλέον κυκλικούς αεραγωγούς, ενώ τα παράθυρα, οι καθρέφτες και η ηλιοροφή έγιναν ηλεκτρικά ρυθμιζόμενα (εκτός από την ειδική βασική έκδοση Youngster). Ταυτόχρονα, το MX-3 απέκτησε στάνταρ ABS (παραδόξως όμως, ειδικότερα στην αγορά των ΗΠΑ προσφερόταν ως έξτρα), 4 δισκόφρενα, 2 μπροστινούς αερόσακους οδηγού και συνοδηγού (αν και η βασική έκδοση Youngster μπορούσε να παραγγελθεί χωρίς αυτά), καθώς και ενίσχυση στις πόρτες για προστασία σε τυχόν πλευρική πρόσκρουση.

Ωστόσο, οι βελτιώσεις αυτές δεν μπόρεσαν να φέρουν ανάκαμψη στις μέτριες πωλήσεις του και μάλιστα από τα τέλη του 1994 σταμάτησε να εξάγεται στις Ηνωμένες Πολιτείες, λόγω χαμηλής ζήτησης. Επίσης, οι εξαγωγές διακόπηκαν το 1996 στον Καναδά και στην Ευρώπη, ενώ το 1998 η παραγωγή του διακόπηκε οριστικά.

 Αναφορές 

 Εξωτερικοί σύνδεσμοι 

 http://www.mx-3.com
 1992-1995 Mazda MX-3 review by consumerguide.com (αναφέρεται στο Mazda MX-3 Αμερικανικών προδιαγραφών)

Κατηγορία:Μοντέλα Mazda
Κατηγορία:Σπορ αυτοκίνητα